Ir-Regolament tal-Kummissjoni (KEE) Nru 622/2003
ta' l-4 ta' April 2003
li jistabbilixxi l-miżuri sabiex jiġu implimentati l-istandards bażiċi komuni dwar is-sigurtà fl-avjazzjoni
(Test b'rilevanza għaż-ŻEE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2320/2002 tal-Parlament Ewropew u tal-Kunsill tas-16 ta' Diċembru 2002 li jistabbilixxi r-regoli komuni fil-qasam tas-sigurtà fl-avjazzjoni ċivili [1] u b'mod partikolari l-Artikolu 4(2) tiegħu,
Billi:
(1) Il-Kummissjoni hija meħtieġa li tadotta miżuri sabiex jiġu implimentati l-istandards bażiċi komuni għas-sigurtà fl-avjazzjoni fl-Unjoni Ewropea kollha. Regolament huwa l-iktar strument xieraq għal dan l-għan.
(2) Skond ir-Regolament (KE) Nru 2320/2002 u sabiex jipprevjienu l-atti illegali, il-miżuri stabbiliti fl-Anness ma' dan ir-Regolament għandhom ikunu sigrieti u ma jiġux ippubblikati.
(3) Għal dan l-għan huwa meħtieġ li tiġi permessa distinzjoni bejn l-ajruporti fid-dawl ta' l-istima tar-riskju lokali. Għalhekk, il-Kummissjoni għandha tiġi mgħarrfa bl-ajruporti li huma kkunsidrati li jippreżentaw riskju iżgħar.
(4) Għandhom jiġu permessi wkoll miżuri ta' l-implimentazzjoni li jvarjaw skond it-tip ta' l-attività tat-titjir. Il-Kummissjoni għandha għalhekk tiġi mgħarrfa meta jiġu applikati miżuri kumpensatorji sabiex jiżu żgurati l-livelli ekwivalenti tas-sigurtà.
(5) il-miżuri pprovduti f'dan ir-Regolament huma skond l-opinjoni tal-Kumitat tas-Sigurtà ta' l-Avjazzjoni Ċivili,
ADOTTAT DAN IR-REGOLAMENT:
Artikolu 1
Mira
Dan ir-Regolament jistabbilixxi l-miżuri meħtieġa sabiex jiġu implimentati u addattati teknikment l-istandards bażiċi komuni li jirrigwardaw is-sigurtà ta' l-avjazzjoni sabiex jiġu mdaħħla fil-programmi nazzjonali ta' l-avjazzjoni ċivili.
Artikolu 2
Definizzjonijiet
Għall-għanijiet ta' dan ir-Regolament għandhom japplikaw id-definizzjonijiet li ġejjin:
- "Programm nazzjonali tas-sigurtà ta' l-avjazzjoni ċivili" għandu jfisser ir-regolamenti, il-prattiċi u l-proċeduri adottati mill-Istati Membri skond l-Artikolu 5 tar-Regolament (KE) Nru 2320/2002, sabiex jiżguraw is-sigurtà ta' l-avjazzjoni ċivili fit-territorju tagħhom,
- "Awtorità xierqa" għandha tfisser l-awtorità nazzjonali nominata minn Stat Membru skond l-Artikolu 5(2) tar-Regolament (KE) Nru 2320/2002 sabiex tkun responsabbli mill-kordinament u l-monitoraġġ ta' l-implimentazzjoni tal-programm nazzjonali dwar is-sigurtà fl-avjazzjoni ċivili.
Artikolu 3
Kunfidenzjalità
Il-miżuri msemmija fl-Artikolu 1 huma ddikjarati fl-Anness.
Dawn il-miżuri għandhom ikunu sigrieti u ma għandhomx jiġu ppubblikati. Dawn għandhom jintgħamlu disponibbli biss lill-persuni awtorizzati kif mistħoqq minn Stat Membru jew mill-Kummissjoni.
Artikolu 4
Notifika
L-Istati Membri għandhom jgħarrfu lill-Kummissjoni bil-miktub dwar l-ajruporti kollha li fir-rigward tagħhom ħadu l-opportunità ta' l-għażla permessa jew taħt il-punt (a) jew il-punt (b) ta' l-Artikolu 4(30 tar-Regolament (KE) Nru 2320/2002.
Artikolu 5
Miżuri kumpensatorji
L-Istati Membri għandhom jgħarrfu lill-Kummissjoni bil-miktub dwar il-miżuri kumpensatorji li jkunu applikaw skond il-punt 4.2 ta' l-Anness mar-Regolament (KE) Nru 2320/2002.
Artikolu 6
Dan ir-Regolament għandu jidħol fis-seħħ fid-19 ta' April 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fl-4 ta' April 2003.